Document ID: 31996D0601

ΑΠΟΦΑΣΗ ΤΟΥ ΣΥΜΒΟΥΛΙΟΥ της 14ης Οκτωβρίου 1996 σχετικά με δράσεις εφαρμογής του άρθρου Κ.1 της συνθήκης για την Ευρωπαϊκή Ένωση (96/601/ΔΕΥ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως το άρθρο Κ.3 παράγραφος 2 στοιχείο β) και το άρθρο Κ.8 παράγραφος 2,
την κοινή δράση της 25ης Σεπτεμβρίου 1995, που εγκρίθηκε από το Συμβούλιο βάσει του άρθρου Κ.3 της συνθήκης για την Ευρωπαϊκή Ένωση σχετικά με τις δράσεις εφαρμογής του άρθρου Κ.1 της συνθήκης (1),
ΑΠΟΦΑΣΙΖΕΙ:
Άρθρο 1
Στο γενικό προϋπολογισμό των Ευρωπαϊκών Κοινοτήτων, πίστωση 1 369 000 Ecu μεταφερθείσα από το 1995 προορίζεται για τη χρηματοδότηση ειδικών σχεδίων συνεργασίας προς εφαρμογή του Τίτλου VI της συνθήκης για την Ευρωπαϊκή Ένωση. Τα σχέδια αυτά θα αφορούν κυρίως δράσεις συνεργασίας με τα κράτη που έχουν αρχίσει οργανωμένο διάλογο με την Ευρωπαϊκή Ένωση, καθώς και με τη Λατινική Αμερική, συμπεριλαμβανομένης της Καραϊβικής, στον τομέα της καταπολέμησης των ναρκωτικών.
Άρθρο 2
Τα σχέδια μπορούν να λάβουν τη μορφή δράσεων κατάρτισης, συλλογής και ανταλλαγής πληροφοριών και εμπειριών, σεμιναριών, μελετών, δημοσιεύσεων ή άλλων δράσεων υποστήριξης των δραστηριοτήτων συνεργασίας της Ευρωπαϊκής Ένωσης.
Άρθρο 3
Τα σχέδια προς χρηματοδότηση προτείνονται από μεν τα κράτη μέλη ή την Επιτροπή για τους τομείς που καλύπτονται από το άρθρο Κ.1 σημεία 1 έως 6 της συνθήκης, από δε μόνο τα κράτη μέλη για τους τομείς που καλύπτονται από το άρθρο Κ.1 σημεία 7 έως 9 της συνθήκης.
Άρθρο 4
Η Επιτροπή εξετάζει τις υποβληθείσες αιτήσεις. Βάσει αυτών των στοιχείων, τα επιλεγέντα σχέδια και η προβλεπόμενη γι' αυτά χρηματοδότηση καθορίζονται από ομάδα αντιπροσώπων των κρατών μελών.
Άρθρο 5
Η Επιτροπή ευθύνεται για την εκτέλεση των δαπανών που προορίζονται για τη χρηματοδότηση των σχεδίων αυτών, σύμφωνα με τη συνθήκη για την ίδρυση της Ευρωπαϊκής Κοινότητας.
Άρθρο 6
Η παρούσα απόφαση αρχίζει να ισχύει από την ημέρα της εκδόσεώς της.
Η παρούσα απόφαση είναι εφαρμοστέα μέχρι τις 31 Δεκεμβρίου 1996.
Άρθρο 7
Η παρούσα απόφαση δημοσιεύεται στην Επίσημη Εφημερίδα.
Λουξεμβούργο, 14 Οκτωβρίου 1996.

Labels: 0
11
15
5